arnastofnun/IGC-2024 huggingface dataset:
Ákvörðun EES-nefndarinnar nr. 122/2015 um breytingu á XX. viðauka við EES-samninginn Þingsályktun - þingskjal nr. 459

145. löggjafarþing 2015–2016.

Þingskjal 459 - 186. mál.

Nr. 2/145.

Þingsályktun um staðfestingu ákvörðunar sameiginlegu EES-nefndarinnar nr. 122/2015 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 122/2015, frá 30. apríl 2015, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun framkvæmdastjórnarinnar 2014/99/ESB frá 21. október 2014 um breytingu á tilskipun 2009/ 126/EB um II. áfanga endurheimtar bensíngufu við eldsneytistöku fyrir vélknúin ökutæki á bensínstöðvum í því skyni að laga hana að tækniframförum.

Samþykkt á Alþingi 18. nóvember 2015.
Ákvörðun EES-nefndarinnar nr. 143/2015 um breytingu á II. viðauka við EES-samninginn Þingsályktun - þingskjal nr. 460

145. löggjafarþing 2015–2016.

Þingskjal 460 - 187. mál.

Nr. 3/145.

Þingsályktun um staðfestingu ákvörðunar sameiginlegu EES-nefndarinnar nr. 143/2015 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 143/2015, frá 11. júní 2015, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og fella inn í samninginn þrjár gerðir:

1. Reglugerð Evrópuþingsins og ráðsins (ESB) nr. 168/2013 frá 15. janúar 2013 um viðurkenningu á og markaðseftirlit með vélknúnum ökutækjum á tveimur eða þremur hjólum og fjórhjólum.

2. Framselda reglugerð framkvæmdastjórnarinnar (ESB) nr. 3/2014 frá 24. október 2013 um viðbætur við reglugerð Evrópuþingsins og ráðsins (ESB) nr. 168/2013 að því er varðar kröfur um notkunaröryggi fyrir ökutæki vegna viðurkenningar á ökutækjum á tveimur eða þremur hjólum og fjórhjólum.

3. Framselda reglugerð framkvæmdastjórnarinnar (ESB) nr. 44/2014 frá 21. nóvember 2013 um viðbætur við reglugerð Evrópuþingsins og ráðsins (ESB) nr. 168/2013 að því er varðar kröfur um smíði ökutækja og almennar kröfur vegna viðurkenningar á ökutækjum á tveimur eða þremur hjólum og fjórhjólum.

Samþykkt á Alþingi 18. nóvember 2015.
Ákvörðun EES-nefndarinnar nr. 15/2015 um breytingu á II. viðauka við EES-samninginn Þingsályktun - þingskjal nr. 461

145. löggjafarþing 2015–2016.

Þingskjal 461 - 188. mál.

Nr. 4/145.

Þingsályktun um staðfestingu ákvörðunar sameiginlegu EES-nefndarinnar nr. 15/2015 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 15/2015, frá 25. febrúar 2015, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og fella inn í samninginn framkvæmdarreglugerð framkvæmdastjórnarinnar (ESB) nr. 520/ 2012 frá 19. júní 2012 um framkvæmd lyfjagátarstarfsemi sem kveðið er á um í reglugerð Evrópuþingsins og ráðsins (EB) nr. 726/2004 og tilskipun Evrópuþingsins og ráðsins 2001/ 83/EB.

Samþykkt á Alþingi 18. nóvember 2015.
Ákvörðun EES-nefndarinnar nr. 117/2015 um breytingu á XX. viðauka við EES-samninginn Þingsályktun - þingskjal nr. 462

145. löggjafarþing 2015–2016.

Þingskjal 462 - 189. mál.

Nr. 5/145.

Þingsályktun um staðfestingu ákvörðunar sameiginlegu EES-nefndarinnar nr. 117/2015 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 117/2015, frá 30. apríl 2015, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2014/52/ESB frá 16. apríl 2014 um breytingu á tilskipun 2011/92/ ESB um mat á áhrifum sem tilteknar framkvæmdir á vegum hins opinbera eða einkaaðila kunna að hafa á umhverfið.

Samþykkt á Alþingi 18. nóvember 2015.
Ákvörðun EES-nefndarinnar nr. 9/2015 um breytingu á II. viðauka við EES-samninginn Þingsályktun - þingskjal nr. 463

145. löggjafarþing 2015–2016.

Þingskjal 463 - 190. mál.

Nr. 6/145.

Þingsályktun um staðfestingu ákvörðunar sameiginlegu EES-nefndarinnar nr. 9/2015 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 9/2015, frá 25. febrúar 2015, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (ESB) nr. 167/2013 frá 5. febrúar 2013 um viðurkenningu á og markaðseftirlit með ökutækjum fyrir landbúnað eða skógrækt.

Samþykkt á Alþingi 18. nóvember 2015.
Ákvörðun EES-nefndarinnar nr. 25/2015 um breytingu á II. viðauka við EES-samninginn Þingsályktun - þingskjal nr. 464

145. löggjafarþing 2015–2016.

Þingskjal 464 - 191. mál.

Nr. 7/145.

Þingsályktun um staðfestingu ákvörðunar sameiginlegu EES-nefndarinnar nr. 25/2015 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 25/2015, frá 25. febrúar 2015, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og fella inn í samninginn framkvæmdartilskipun framkvæmdastjórnarinnar 2014/58/ESB frá 16. apríl 2014 um að koma á fót rekjanleikakerfi fyrir flugeldavörur samkvæmt tilskipun Evrópuþingsins og ráðsins 2007/23/EB.

Samþykkt á Alþingi 18. nóvember 2015.
Löggjöf og starfsskrá félagsmiðstöðva Þingsályktunartillaga - þingskjal nr. 470

145. löggjafarþing 2015–2016.

Þingskjal 470 - 357. mál.

Tillaga til þingsályktunar um löggjöf og starfsskrá félagsmiðstöðva.

Flm.: Margrét Gauja Magnúsdóttir, Sigríður Ingibjörg Ingadóttir, Birgitta Jónsdóttir, Bjarkey Olsen Gunnarsdóttir, Brynhildur Pétursdóttir, Steinunn Þóra Árnadóttir, Ólína Kjerúlf Þorvarðardóttir, Oddný G. Harðardóttir.

Alþingi ályktar að fela mennta- og menningarmálaráðherra að undirbúa löggjöf um félagsmiðstöðvar og um starfsskrá þeirra. Vinnan verði unnin í samstarfi við Samband íslenskra sveitarfélaga, Samfés og aðra hagsmunaaðila eftir því sem við á hverju sinni. Ráðherra leggi fram frumvarp eigi síðar en á haustþingi 2016.

Greinargerð.

Á Íslandi eru starfandi 115 félagsmiðstöðvar fyrir unglinga í öllum sveitarfélögum landsins. Félagsmiðstöðvar gegna mikilvægu hlutverki á viðkvæmum tímum í lífi unglinga og geta haft mikil áhrif á þroska þeirra með örvun félagsþroska og jákvæðra samskipta. Í félagsmiðstöðvum er unnin mikilvæg vinna með börnum og unglingum. Þar fer fram mikil forvarnar- og tómstundastarfsemi sem öðlast hefur aukið vægi í rekstri sveitarfélaga síðustu árin og fagleg þróun í starfinu hefur aukist hratt með tilkomu náms á háskólastigi í tómstunda- og félagsmálafræðum hér á landi. Flutningsmenn telja mikilvægt að unnið verði að löggjöf um félagsmiðstöðvar og starfsskrá þeirra svo koma megi á meira skipulagi og festu í mikilvægu starfi félagsmiðstöðva.

Um félagsmiðstöðvar gilda æskulýðslög, nr. 70/2007, eftir því sem við á en í 2. tölul. 2. gr. þeirra kemur fram að þau gildi um æskulýðsstarfsemi á vegum ríkis og sveitarfélaga og í skólum, að svo miklu leyti sem við á og önnur lög og aðrar reglur gilda ekki um. Þá segir í 3. gr. laganna að ríki og sveitarfélög í samstarfi við félög og félagasamtök á sviði æskulýðsmála skuli stuðla að því að ungt fólk eigi þess kost að starfa að æskulýðsmálum við sem fjölbreyttust skilyrði. Í 13. gr. laganna er almenn reglugerðarheimild fyrir ráðherra sem ekki hefur enn verið nýtt. Flutningsmenn leggja til að bætt verði kafla við lögin sem fjalli sérstaklega um félagsmiðstöðvar og starfsemi þeirra og þar verði m.a. ákvæði er geri ráðherra að setja félagsmiðstöðvum starfsskrá. Lagt er til að vinnan verði unnin í samstarfi við Samband íslenskra sveitarfélaga, en sveitarfélögin starfrækja félagsmiðstöðvar landsins, Samfés og eftir atvikum aðra hagsmunaaðila.

Þá telja flutningsmenn einnig að skoða beri í þessu samhengi hvort tómstunda- og félagsmálafræðingur með háskólagráðu í þeim fræðum verði lögverndað starfsheiti. Nám í tómstunda- og félagsmálafræði hefur verið í boði við Háskóla Íslands frá 2003 og því tímabært að ráðherra taki til skoðunar hvort ekki sé rétt að um lögverndað starfsheiti verði að ræða og að þá verði vikið að réttindum og skyldum tómstunda- og félagsmálafræðinga sem starfa á félagsmiðstöðvum í áðurnefndum sérstökum kafla um félagsmiðstöðvar í æskulýðslögum, nr. 70/2007.
Auðkenning breytingartillagna Þingsályktunartillaga - þingskjal nr. 622

145. löggjafarþing 2015–2016.

Þingskjal 622 - 424. mál.

Tillaga til þingsályktunar um auðkenningu breytingartillagna.

Flm.: Helgi Hrafn Gunnarsson, Björn Leví Gunnarsson, Ásta Guðrún Helgadóttir.

Alþingi ályktar að fela forseta Alþingis að setja reglur um að breytingartillögum annars vegar og frumvörpum til laga um breytingar á gildandi lögum hins vegar skuli fylgja rafrænt skjal sem sýni þau lög eða skjöl sem breyta skal í endanlegri mynd að auðkenndum þeim breytingum sem fyrirhugað er að gera.

Greinargerð.

Markmið tillögu þessarar er að gera þingheimi, sem og almenningi öllum, hægara um vik að gera sér nákvæmlega ljósar þær breytingar sem lagafrumvörp til breytinga á gildandi lögum leggja til sem og þær breytingar sem lagðar eru til með breytingartillögum á Alþingi. Í þessu skyni er lagt til að samhliða breytingarfrumvörpum og -tillögum verði lagt fram rafrænt skjal þar sem þau lög eða skjöl sem fyrirhugað er að breyta verði sýnd með innfærðum breytingunum með rekjanlegum hætti.

Heimild til að setja reglur um þessi atriði mætti sækja í 1. mgr. 37. gr. þingskapalaga. Gert er ráð fyrir að hið rafræna skjal með auðkenndum breytingum verði aðgengilegt á vef Alþingis við hlið viðkomandi breytingarfrumvarps eða -tillögu þannig að unnt verði að sjá með skýrum hætti nákvæmlega hvaða breytingar verða. Eins og staðan er nú er rannsókn á áhrifum breytingarfrumvarps torveld og tímafrek, enda getur þurft að rýna í fjölmörg atriði innan margra lagagreina til að sjá hver hin raunverulega breyting yrði. Auk þess að auka þægindi þeirra sem skoða og meta áhrif breytingarfrumvarpa mundi það fyrirkomulag sem hér er lagt til stórbæta umhverfi við kynningu á fyrirhuguðum lagabreytingum og þannig stuðla að auknu réttaröryggi.
Tölvutækt snið þingskjala Þingsályktunartillaga - þingskjal nr. 623

145. löggjafarþing 2015–2016.

Þingskjal 623 - 425. mál.

Tillaga til þingsályktunar um tölvutækt snið þingskjala.

Flm.: Helgi Hrafn Gunnarsson, Björn Leví Gunnarsson, Ásta Guðrún Helgadóttir.

Alþingi ályktar að fela forseta Alþingis í samráði við forsætisnefnd að skipa vinnuhóp sem móti tillögur að innleiðingu þeirra breytinga að þingskjöl sem birta skal í Alþingistíðindum, sbr. 90. gr. laga um þingsköp Alþingis, nr. 55/1991, verði gefin út á tölvutæku sniði þannig að lög, kaflar í lögum, lagagreinar, málsgreinar, málsliðir, töluliðir o.s.frv., svo og tilvísanir til reglugerða, laga, úrskurða, dóma og annars þess háttar, verði aðgreinanleg með tölvutækum hætti. Jafnframt verði lagasafnið uppfært með sama hætti.

Vinnuhópurinn verði skipaður þremur fulltrúum, þar af a.m.k. einum löglærðum og einum sérfræðingi á sviði tölvutækni. Forsætisráðuneytið, innanríkisráðuneytið og forsætisnefnd komi sér saman um skipan hópsins. Hópurinn verði skipaður fyrir 1. maí 2016 og kynni forseta Alþingis tillögur sínar fyrir árslok 2016.

Greinargerð.

Með þessari þingsályktunartillögu er ætlunin að stuðla að því að þingskjöl verði tæknilega þannig úr garði gerð að unnt verði að hanna tölvuforrit sem geti aðgreint og skilið tilvísanir til einstakra lagagreina, málsgreina, málsliða o.fl. þess háttar, svo og tilvísanir til reglugerða og lagabálka, dóma, opinberra úrskurða o.s.frv. Heimildir til að setja reglur sem nýta mætti til þessa er að finna í 4. mgr. 90. gr. þingskapalaga fyrir forseta Alþingis og í 3. mgr. 7. gr. laga um Stjórnartíðindi og Lögbirtingablað, nr. 15/2005, fyrir innanríkisráðherra. Gert er ráð fyrir að skipaður verði vinnuhópur sem fjalli um nánari útfærslur verkefnisins, þar á meðal hvort setning nýrra reglna sé nauðsynleg og ef svo er, hvor þessara leiða sé hentugri.

Flutningsmenn tillögunnar telja að með þessu verði stigið mikilvægt framfaraskref samfara sífelldri og örri tækniþróun í þá átt að fullnýta þá möguleika sem þróunin býður upp á. Útgáfa þingskjala á tölvutæku sniði mundi t.d. opna fyrir möguleika á hönnun tölvuforrita sem gætu með skilvirkari hætti en nú er unnt gert þeim sem vinna með þingmál kleift að taka saman, greina og meðhöndla mál sem eru til umfjöllunar á Alþingi. Jafnframt yrði hægt að skrifa tölvuforrit sem gæti greint og rakið þegar gera á breytingar með breytingartillögum eða frumvörpum til laga um breytingar á gildandi rétti. T.d. yrði unnt að láta þannig forrit fylgjast með tilteknum hlutum gildandi laga og gera viðvart þegar lagt væri fram þingskjal sem hefði áhrif þar á. Þannig mætti auðvelda almenningi og hagsmunaaðilum á tilteknum sviðum að fylgjast með afmörkuðum þáttum gildandi réttar sem auðsjáanlega stuðlar að auknu réttaröryggi.

Flutningsmenn tillögunnar telja einsýnt að samhliða auknum möguleikum á nýtingu tölvutækninnar í þessa veru skapist ný tækifæri til að auka gæði lagasetningar með skilvirkari hætti en áður hefur verið unnt.
Fullgilding bókunar við samning Sameinuðu þjóðanna gegn pyndingum (OPCAT) Þingsályktun - þingskjal nr. 677

145. löggjafarþing 2015–2016.

Þingskjal 677 - 6. mál.

Nr. 8/145.

Þingsályktun um fullgildingu valfrjálsrar bókunar við samning Sameinuðu þjóðanna gegn pyndingum og annarri grimmilegri, ómannlegri eða vanvirðandi meðferð eða refsingu (OPCAT).

Alþingi ályktar að fela ríkisstjórninni að fullgilda fyrir Íslands hönd valfrjálsa bókun við samning Sameinuðu þjóðanna gegn pyndingum og annarri grimmilegri, ómannlegri eða vanvirðandi meðferð eða refsingu, sem samþykkt var á allsherjarþingi Sameinuðu þjóðanna 18. desember 2002 og undirrituð fyrir Íslands hönd 23. september 2003, ásamt því að hefja án tafar undirbúning innleiðingar hennar hér á landi.

Samþykkt á Alþingi 19. desember 2015.
Frestun á fundum Alþingis Þingsályktun - þingskjal nr. 702

145. löggjafarþing 2015–2016.

Þingskjal 702 - 450. mál.

Nr. 9/145.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 19. desember 2015 eða síðar, ef nauðsyn krefur, til 19. janúar 2016.

Samþykkt á Alþingi 19. desember 2015.
Lífeyrisréttindi íslenskra ríkisborgara erlendis Þingsályktunartillaga - þingskjal nr. 72

145. löggjafarþing 2015–2016.

Þingskjal 72 - 72. mál.

Tillaga til þingsályktunar um lífeyrisréttindi íslenskra ríkisborgara erlendis.

Flm.: Svandís Svavarsdóttir.

Alþingi ályktar að fela ríkisstjórninni að undirbúa og gera samninga um lífeyrisréttindi við þau lönd þar sem verulegur fjöldi íslenskra ríkisborgara býr.

Gerð verði könnun á fjölda íslenskra ríkisborgara erlendis sem hafa verið búsettir á Íslandi í einhvern tíma á aldursbilinu 16–67 ára og þannig áunnið sér rétt til lífeyris á Íslandi, einkum til ellilífeyris. Þegar niðurstöður liggja fyrir verði unnið að samningum um lífeyrisréttindi við þau ríki þar sem umræddir einstaklingar búa. Þar verði ákvæði um lagaskilareglur, m.a. um jafnræði einstaklinga, greiðslu bóta úr landi, ákvæði um hvaða löggjöf skuli beita, útsenda starfsmenn frá hvoru samningslandi um sig og samlagningu réttindatímabila.

Greinargerð.

Þessi þingsályktunartillaga var fyrst flutt á 144. löggjafarþingi (724. mál) en varð ekki útrædd og er því endurflutt.

Nokkur fjöldi Íslendinga býr erlendis stóran hluta ævi sinnar og eyðir ævikvöldinu þar. Langflestir búa annars staðar á Norðurlöndum og njóta þar allra félagslegra réttinda eins og heimafólk samkvæmt norrænum samningum. Íslenskir ríkisborgarar á Evrópska efnahagssvæðinu njóta og sömu réttinda. En þessir Íslendingar geta líka sótt hingað rétt sinn til ellilífeyris og tengdra greiðslna jafnvel þótt þeir hafi búið lengi erlendis.

Öðru máli gegnir um þá íslensku ríkisborgara sem ekki búa á Evrópska efnahagssvæðinu eða í Kanada, en í gildi er samningur við Kanada um gagnkvæm lífeyrisréttindi íslenskra og kanadískra ríkisborgara. Þeir Íslendingar sem ná ellilífeyrisaldri utan þeirra svæða og ríkja sem fyrr voru talin hafa ekki rétt til íslensks ellilífeyris þó að þeir hafi búið á Íslandi hluta starfsævi sinnar. Þetta á til dæmis við um þá Íslendinga sem fluttust búferlum til Ástralíu og Nýja-Sjálands á 7. áratug síðustu aldar. Þetta fólk er nú komið á efri ár en það fær hvorki ellilífeyri hér á landi né tengdar greiðslur.

Önnur norræn ríki hafa gripið til aðgerða vegna lífeyrisréttar ríkisborgara sinna í öðrum löndum og leysa slík mál með samningum þegar annarra ráðstafana nýtur ekki við. Með þessari tillögu er lagt til að þessi háttur verði einnig tekinn upp hér á landi og ríkisstjórninni því falið að vinna að samningagerð við þau ríki þar sem ástæða er til að tryggja rétt íslenskra ríkisborgara til lífeyris. Væri að mati flutningsmanns rétt að byrja á samningagerð við Ástralíu og Nýja-Sjáland þar sem vitað er af nokkrum hópi aldraðra Íslendinga. Auðvelt er að leita fyrirmyndar í samningum annarra norrænna ríkja við stjórnvöld í Ástralíu.
Alþjóðlegur dagur lýðræðis Þingsályktunartillaga - þingskjal nr. 99

145. löggjafarþing 2015–2016.

Þingskjal 99 - 99. mál.

Tillaga til þingsályktunar um að minnast með táknrænum hætti alþjóðlegs dags lýðræðis 15. september ár hvert.

Flm.: Bjarkey Olsen Gunnarsdóttir, Brynhildur Pétursdóttir,

Birgitta Jónsdóttir, Össur Skarphéðinsson.

Alþingi ályktar að verða við kalli allsherjarþings Sameinuðu þjóðanna frá árinu 2007 um að minnast með táknrænum hætti alþjóðlega lýðræðisdagsins 15. september ár hvert.

Greinargerð.

Þessi tillaga var fyrst lögð fram af Þuríði Backman á 141. löggjafarþingi (þskj. 1262, 686. mál) og síðan af Bjarkeyju Olsen Gunnarsdóttur á 143. löggjafarþingi (þskj. 754, 415. mál) en hefur ekki hlotið samþykki og er því lögð fram á nýjan leik.

Allsherjarþing Sameinuðu þjóðanna samþykkti árið 2007 að 15. september skyldi vera alþjóðlegur lýðræðisdagur til að minnast lýðræðisyfirlýsingar Alþjóðaþingmannasambandsins (IPU) frá september 1997. Fyrsti alþjóðlegi lýðræðisdagurinn var haldinn hátíðlegur 15. september árið 2008.

Alþjóðaþingmannasambandið gaf út yfirlýsingu um alþjóðlegan lýðræðisdag sem leiðsögn fyrir ríkisstjórnir og þing um allan heim til eflingar lýðræði. Lýðræðisyfirlýsingin hefur mikið gildi þegar fjallað er um grundvallarlögmál lýðræðisins, viðmið í starfi lýðræðislegra stjórna og alþjóðlega vídd lýðræðis. Þá er yfirlýsingin viðleitni til að byggja upp og efla lýðræðislega stjórnarhætti hvar sem því verður við komið.

Alþjóðaþingmannasambandið hvetur þjóðþing heims til að halda daginn hátíðlegan. Lagðar eru til mismunandi leiðir til að halda upp á daginn með táknrænum hætti og hafa þjóðþing frjálsar hendur varðandi útfærslu hans. Hægt væri til dæmis að skipuleggja sérstaka umræðu í þinginu þar sem fulltrúum allra þingflokka væri boðið að taka þátt í umræðum um lýðræði og þróun þess eða að skipuleggja þverpólitíska vinnuhópa innan þingsins sem álykti um efnið. Þá mætti nota daginn til að vekja athygli á starfi skólaþings Alþingis þar sem nemendur efstu bekkja grunnskóla taka þátt í hlutverkaleik og fylgja í stórum dráttum reglum um starfshætti Alþingis. Þar eiga nemendur að komast að lýðræðislegri niðurstöðu með því að hlusta á og meta rök og álit annarra, tjá eigin skoðun og taka afstöðu.

Nú eiga 193 ríki aðild að Sameinuðu þjóðunum en Ísland varð aðildarríki árið 1946. Lýðræði er einn af hornsteinum Sameinuðu þjóðanna.
Dagur helgaður fræðslu um mannréttindi barna Þingsályktun - þingskjal nr. 1015

145. löggjafarþing 2015–2016.

Þingskjal 1015 - 26. mál.

Nr. 18/145.

Þingsályktun um dag helgaðan fræðslu um mannréttindi barna.

Alþingi ályktar að fela innanríkisráðherra í samráði við mennta- og menningarmálaráðherra að beita sér fyrir því að 20. nóvember, dagurinn sem barnasáttmálinn var samþykktur, verði ár hvert helgaður fræðslu um mannréttindi barna í skólum landsins.

Samþykkt á Alþingi 15. mars 2016.
Greining á sameiginlegum ávinningi að vestnorrænum fríverslunarsamningi og vestnorrænu viðskiptaráði Þingsályktun - þingskjal nr. 1028

145. löggjafarþing 2015–2016.

Þingskjal 1028 - 75. mál.

Nr. 20/145.

Þingsályktun um greiningu á sameiginlegum ávinningi að vestnorrænum fríverslunarsamningi og vestnorrænu viðskiptaráði.

Alþingi ályktar að skora á ríkisstjórnina að skipa ásamt landsstjórnum Færeyja og Grænlands vinnuhóp sérfræðinga sem fengi það verkefni að greina sameiginlegan ávinning sem yrði að vestnorrænum fríverslunarsamningi og vestnorrænu viðskiptaráði. Vinnuhópurinn greini að lágmarki eftirfarandi:

a. kosti og galla þess að gera vestnorrænan fríverslunarsamning eða að öðrum kosti tvíhliða samninga milli Grænlands og Íslands annars vegar, og Grænlands og Færeyja hins vegar,

b. á hvaða sviðum löndin hefðu gagnkvæman hag af aukinni fríverslun og á hvaða sviðum aukin fríverslun væri ekki ákjósanleg,

c. kosti og galla þess að mynda vestnorrænt fríverslunarsvæði sem fæli í sér frjálst flæði vöru, fólks, þjónustu og fjármagns,

d. kosti og galla þess að stofna vestnorrænt viðskiptaráð, m.a. með því að kanna tækifæri og hindranir fyrir frjálsum og opnum viðskiptum á milli landanna.

Samþykkt á Alþingi 16. mars 2016.
Langtímastefna fyrir samgöngur og innviði á Vestur-Norðurlöndum Þingsályktun - þingskjal nr. 1029

145. löggjafarþing 2015–2016.

Þingskjal 1029 - 76. mál.

Nr. 21/145.

Þingsályktun um greiningu á möguleikum þess að móta sameiginlega langtímastefnu fyrir samgöngur og innviði á Vestur-Norðurlöndum.

Alþingi ályktar að skora á ríkisstjórnina að vinna ásamt landsstjórnum Færeyja og Grænlands greiningu með það að markmiði að kanna möguleika þess að móta sameiginlega langtímastefnu á sviði samgangna og innviða á Vestur-Norðurlöndum til að svæðið sem heild standi betur að vígi í vaxandi alþjóðlegri samkeppni á norðurslóðum.

Samþykkt á Alþingi 16. mars 2016.
Samstarf við Grænland og Færeyjar um sjávarútvegsmál Þingsályktun - þingskjal nr. 1030

145. löggjafarþing 2015–2016.

Þingskjal 1030 - 77. mál.

Nr. 22/145.

Þingsályktun um að styrkja samstarf við Grænland og Færeyjar um sjávarútvegsmál.

Alþingi ályktar að skora á ríkisstjórnina að styrkja samstarf við landsstjórnir Færeyja og Grænlands um sjávarútvegsmál til að nýta til fulls þá sérstöðu sem Vestur-Norðurlönd hafa sem sjávarútvegssvæði. Ríkisstjórnir landanna kanni hvernig löndin geti aukið samstarf sitt á sviði sjávarútvegsmála og leggi niðurstöðurnar fram í sameiginlegri greiningu sem send verði til Vestnorræna ráðsins. Greiningin fjalli m.a. um:

a. samstarf á sviði sjávarútvegsmála,

b. samstarfsmöguleika á sviði fiskveiðistjórnunar,

c. möguleika á sameiginlegu vestnorrænu vörumerki og sameiginlegri markaðssetningu fiskafurða,

d. samstarfsmöguleika á sviði hafrannsókna,

e. stöðu umhverfismála og sjálfbærni,

f. kosti og galla aukins samstarfs um betri aðgang að mörkuðum, þar á meðal markaði Evrópusambandsins,

g. möguleika á sameiginlegri stefnu og samningagerð á sviði sjávarútvegsmála,

h. svið þar sem löndin þrjú standa sterkari saman en ein sér þegar kemur að sjávarútvegsmálum.

Samþykkt á Alþingi 16. mars 2016.